b'\n_START_ARTICLE_\nInsin\xc3\xb6\xc3\xb6riopiskelijaliitto\n_START_SECTION_\nHistoria\n_START_PARAGRAPH_\nInsin\xc3\xb6\xc3\xb6riopiskelijaliitto on toiminut virallisesti yli 60 vuotta. Insin\xc3\xb6\xc3\xb6riopiskelijatoimintaa oli olemassa jo paljon aikaisemminkin._NEWLINE_24. huhtikuuta 1955 pidettiin Tampereella TTO:n kutsusta eri opistojen edustajien kokous, josta on saanut alkunsa nykyinen Insin\xc3\xb6\xc3\xb6riopiskelijaliitto IOL ry. Tuohon p\xc3\xa4iv\xc3\xa4\xc3\xa4n saakka opistojen v\xc3\xa4list\xc3\xa4 toimintaa oli hoitanut yhteistoimintavaliokunta, jonka ty\xc3\xb6skentelyss\xc3\xa4 n\xc3\xa4htiin olevan monia varjopuolia ja hitautta. N\xc3\xa4it\xc3\xa4 puutteita korjaamaan ehdotettiin kokoukselle opistojen oppilaitosyhdistysten liiton perustamista._NEWLINE_Liitto katsottiin tarpeelliseksi ja se perustettiin yksimielisesti. Kokous hyv\xc3\xa4ksyi liitolle my\xc3\xb6s s\xc3\xa4\xc3\xa4nt\xc3\xb6ehdotuksen. Insin\xc3\xb6\xc3\xb6rioppilasliiton (F\xc3\xb6rbundet f\xc3\xb6r ingenj\xc3\xb6rstuderande) ensimm\xc3\xa4iseksi hallitukseksi valittiin: puheenjohtajaksi Risto Helin TTO, varapuheenjohtajaksi O. Kujala HTO, ja j\xc3\xa4seniksi J. Peussa TuTO, R. Kivel\xc3\xa4 TTO sek\xc3\xa4 B. Everts TLK. Hallituksen teht\xc3\xa4v\xc3\xa4ksi annettiin s\xc3\xa4\xc3\xa4nt\xc3\xb6jen lopullinen hiominen sek\xc3\xa4 yhdistyksen rekister\xc3\xb6inti. Insin\xc3\xb6\xc3\xb6rioppilasliiton rakenne p\xc3\xa4\xc3\xa4tettiin muodostaa Insin\xc3\xb6\xc3\xb6riliittoa muistuttavaksi. Vakinaisen toiminnanjohtajan palkkaaminen oli my\xc3\xb6s heti k\xc3\xa4sitelt\xc3\xa4vien asioiden joukossa._NEWLINE_Vaiheikkaiden vuosien j\xc3\xa4lkeen Insin\xc3\xb6\xc3\xb6rioppilasliiton toiminta loppui vuonna 1976, ja Insin\xc3\xb6\xc3\xb6rioppilasyhdistys IOY perustettiin. T\xc3\xa4m\xc3\xa4 yhdistys oli nykyisen IOL:n \xc3\xa4iti ja is\xc3\xa4, ja toimintakin hyvin samankaltaista nykyliiton toimntaan verrattuna. Ammattikorkeakoulu-uudistuksen aikana 1990-luvun alussa yhdistyksen nimi muuttui kuvaamaan paremmin j\xc3\xa4senist\xc3\xb6\xc3\xa4\xc3\xa4n ja toimintaansa, ja nykyinen Insin\xc3\xb6\xc3\xb6riopiskelijaliitto sai siivet alleen.  _NEWLINE_Vuosikymmenten saatossa IOL on huolehtinut insin\xc3\xb6\xc3\xb6riopiskelijoiden tulevaisuudesta ja ollut ajan hermolla koulutuspoliittisissa asioissa.\n_START_SECTION_\nKulttuuri\n_START_PARAGRAPH_\nNiin kauan kuin on ollut insin\xc3\xb6\xc3\xb6rikoulutusta, on ollut my\xc3\xb6s insin\xc3\xb6\xc3\xb6riopiskelijakulttuuria._NEWLINE_Insin\xc3\xb6\xc3\xb6riopiskelijakulttuuri on iloista, yhteishenke\xc3\xa4 luovaa toimintaa. Kuten opiskelijakulttuuri yleens\xc3\xa4kin, on insin\xc3\xb6\xc3\xb6riopiskelijakulttuurilla vahva merkitys opiskelijoiden keskin\xc3\xa4iselle verkostoitumiselle ja yhteisten etujen sek\xc3\xa4 yhteisen hyvinvoinnin edist\xc3\xa4miselle._NEWLINE_Insin\xc3\xb6\xc3\xb6riopiskelijoilla on pitk\xc3\xa4t perinteet \xe2\x80\x93 jo 1917 oli opiskelijakulttuuri voimissaan._NEWLINE_Insin\xc3\xb6\xc3\xb6riopiskelijan tunnistaa helpoiten p\xc3\xa4\xc3\xa4ss\xc3\xa4 pilkottavasta lilasta tupsulakista eli insin\xc3\xb6\xc3\xb6rilakista ja oman opinahjon opiskelijahaalareista. Viime vuosina laulu- ja sitsikulttuuri on juurtunut my\xc3\xb6s insin\xc3\xb6\xc3\xb6riopiskelijoiden keskuuteen, ja useimpien haalareiden taskusta l\xc3\xb6ytyykin insin\xc3\xb6\xc3\xb6rim\xc3\xa4isi\xc3\xa4 lauluja t\xc3\xa4ynn\xc3\xa4 oleva Laulumatti. Vuonna 2015 laulumatista julkaistiin jo toinen versio Laulumatti^2._NEWLINE_Insin\xc3\xb6\xc3\xb6riopiskelijaliitto paikallisyhdistyksineen yll\xc3\xa4pit\xc3\xa4\xc3\xa4 ja kehitt\xc3\xa4\xc3\xa4 insin\xc3\xb6\xc3\xb6riopiskelijakulttuuria. Opiskelijoita yhdist\xc3\xa4v\xc3\xa4t tapahtumat ja tempaukset, joihin ker\xc3\xa4\xc3\xa4ntyy opiskelijoita ymp\xc3\xa4ri valtakunnan, ovat yksi osa t\xc3\xa4t\xc3\xa4 ty\xc3\xb6t\xc3\xa4. Jokasyksyiset Insin\xc3\xb6\xc3\xb6riopiskelijap\xc3\xa4iv\xc3\xa4t ker\xc3\xa4\xc3\xa4v\xc3\xa4t sankoin joukoin osallistujia. P\xc3\xa4iville ottaa osaa my\xc3\xb6s suuri joukko jo valmistuneita insin\xc3\xb6\xc3\xb6rej\xc3\xa4, jotka tahtovat verest\xc3\xa4\xc3\xa4 opiskeluaikaisia muistoja. Valtakunnallisten tapahtumien lis\xc3\xa4ksi my\xc3\xb6s kaikilla Insin\xc3\xb6\xc3\xb6riopiskelijaliiton paikallisyhdistyksill\xc3\xa4 on suurempaa ja pienemp\xc3\xa4\xc3\xa4 paikallistoimintaa sek\xc3\xa4 huvien ett\xc3\xa4 hy\xc3\xb6dyn merkeiss\xc3\xa4.\n_START_SECTION_\nYhteyshenkil\xc3\xb6t\n_START_PARAGRAPH_\nInsin\xc3\xb6\xc3\xb6riopiskelijaliiton toiminta rakentuu toimivaan yhteyshenkil\xc3\xb6j\xc3\xa4rjestelm\xc3\xa4\xc3\xa4n. Jokaiseen luokkaan valitaan kaksi yhteyshenkil\xc3\xb6\xc3\xa4, jotka vastaavat informaation v\xc3\xa4litt\xc3\xa4misest\xc3\xa4 luokalle sek\xc3\xa4 v\xc3\xa4litt\xc3\xa4v\xc3\xa4t j\xc3\xa4senten kertoman palautteen omalle paikallisyhdistykselle ja Insin\xc3\xb6\xc3\xb6riopiskelijaliittoon p\xc3\xa4in.\n_START_SECTION_\nPaikallisyhdistyksen hallitus\n_START_PARAGRAPH_\nHallitus valitaan vuosittain yhdistyksen kokouksessa. Yhdistyksen muodostavat siis IOL:n j\xc3\xa4senet kullakin paikkakunnalla. Hallitus toimii kent\xc3\xa4ll\xc3\xa4 k\xc3\xa4yt\xc3\xa4nn\xc3\xb6n ty\xc3\xb6n suorittajana, joka ideoi ja toteuttaa koulutuksia sek\xc3\xa4 erilaisia tapahtumia j\xc3\xa4senist\xc3\xb6lleen. Hallitukseen valitaan puheenjohtajan ja rahastonhoitajan lis\xc3\xa4ksi tyypillisesti 2\xe2\x80\x938 j\xc3\xa4sent\xc3\xa4.\n_START_SECTION_\nLiittokokous\n_START_PARAGRAPH_\nValtakunnallisella tasolla ylin p\xc3\xa4\xc3\xa4tt\xc3\xa4v\xc3\xa4 elin on liittokokous, jossa jokaisella yhdistyksell\xc3\xa4 on k\xc3\xa4yt\xc3\xb6ss\xc3\xa4\xc3\xa4n yksi \xc3\xa4\xc3\xa4ni alkavaa 300 j\xc3\xa4sent\xc3\xa4 kohti. Liittokokous valitsee liittohallituksen ja antaa sille toimintasuunnitelman ja talousarvion muodossa resurssit.\n_START_SECTION_\nIOL:n hallitus\n_START_PARAGRAPH_\nIOL:n hallituksessa on puheenjohtajan ja varapuheenjohtajan lis\xc3\xa4ksi kahdeksan j\xc3\xa4sent\xc3\xa4. Lis\xc3\xa4ksi kokouksissa on paikalla l\xc3\xa4sn\xc3\xa4olo- ja puheoikeudella kaksi Insin\xc3\xb6\xc3\xb6riliiton hallituksen edustajaa opiskelijoiden vaalipiirist\xc3\xa4._NEWLINE_Vuonna 2019 Insin\xc3\xb6\xc3\xb6riopiskelijaliiton hallitukseen kuuluvat puheenjohtaja Tero Hakala, varapuheenjohtaja Jyri Laitamaa, hallituksen j\xc3\xa4senet Anni Pirttimaa, Eero Muikku, Eero Kairittu, Mikael Laitinen, Sebastian Preussner, Kaisa Virtanen, Roosa Huttunen ja Siiri Sillanp\xc3\xa4\xc3\xa4.\n_START_SECTION_\nEdustukset\n_START_PARAGRAPH_\nInsin\xc3\xb6\xc3\xb6riopiskelijaliitolla on edustus Insin\xc3\xb6\xc3\xb6riliiton kaikissa hallintoelimiss\xc3\xa4. IOL on mukana AKAVAn opiskelijavaltuuskunta AOVA:ssa. AOVA vaikuttaa AKAVAn sis\xc3\xa4iseen p\xc3\xa4\xc3\xa4t\xc3\xb6ksentekoon painopisteen\xc3\xa4\xc3\xa4n opiskeluajan koulutus- ja sosiaalipoliittiset kysymykset sek\xc3\xa4 vastavalmistuneiden asema._NEWLINE_J\xc3\xa4rjest\xc3\xb6j\xc3\xa4senyyksien lis\xc3\xa4ksi Insin\xc3\xb6\xc3\xb6riopiskelijaliitto tekee aktiivisesti yhteisty\xc3\xb6t\xc3\xa4 muiden opiskelija- ja nuorisoj\xc3\xa4rjest\xc3\xb6jen sek\xc3\xa4 yritysten kanssa. IOL toimii my\xc3\xb6s aktiivisesti kansainv\xc3\xa4lisess\xc3\xa4 toiminnassa erityisesti pohjoismaisella tasolla.'